**NÁRODNÁ RADA SLOVENSKEJ REPUBLIKY**

IX. volebné obdobie

702

**NÁVRH VLÁDY**

**na skrátené legislatívne konanie o vládnom návrhu zákona, ktorým sa menia a dopĺňajú niektoré zákony v súvislosti so zabezpečením ochrany pacienta a s nastolením sociálneho zmieru v zdravotníctve**

Návrh na skrátené legislatívne konanie o vládnom návrhu zákona, ktorým sa menia
a dopĺňajú niektoré zákony v súvislosti so zabezpečením ochrany pacienta a s nastolením sociálneho zmieru v zdravotníctve (ďalej len „návrh zákona“) predkladá vláda Slovenskej republiky v súlade s úlohou pre členov vlády vykonať jednotlivé úlohy v rámci svojej pôsobnosti vyplývajúce z obsahu zmluvy podľa bodu C.1 uznesenia vlády Slovenskej republiky č. 816 z 20. decembra 2024 k návrhu na schválenie Zmluvy o nastolení sociálneho zmieru v zdravotníctve medzi vládou Slovenskej republiky a Lekárskym odborovým združením a o usporiadaní vzájomných vzťahov a zároveň tým plní úlohu č. 2 v mesiaci február vyplývajúcu z Plánu legislatívnych úlohy vlády Slovenskej republiky na rok 2025 schváleného uznesením vlády Slovenskej republiky č. 11 z 15. januára 2025.

Cieľom predkladaného návrhu zákona je zabezpečiť nevyhnutné opatrenia
v zdravotníctve, ktoré povedú k naplneniu deklarovaných spoločných cieľov a záujmov vlády Slovenskej republiky a Lekárskeho odborového združenia. Konkrétne ide o splnenie záväzkov vlády Slovenskej republiky podľa čl. 1.14, č. 1.17, čl. 1.18, čl. 2.1, čl. 2.2, čl. 7.1, čl. 7.2 a čl. 9.1 Zmluvy o nastolení sociálneho zmieru v zdravotníctve medzi vládou Slovenskej republiky a Lekárskym odborovým združením a o usporiadaní vzájomných vzťahov (ďalej len „zmluva“).

Schválenie návrhu zákona v čo najkratšom čase je nevyhnutným predpokladom pre zachovanie kontinuity poskytovania zdravotnej starostlivosti a obnovenie stability systému poskytovania zdravotnej starostlivosti. Z uvedeného dôvodu je nevyhnutné pristúpiť k schváleniu vládneho návrhu zákona, ktorého cieľom je zvrátiť hroziace nebezpečenstvo nedostupnosti poskytovania ústavnej zdravotnej starostlivosti a zabezpečiť stabilizáciu systému poskytovania ústavnej zdravotnej starostlivosti, nakoľko podľa čl. 13.3 zmluvy má Lekárske odborové združenie právo na ukončenie sociálneho zmieru v prípade, že vláda nedodržiava túto zmluvu a ani v dodatočnom upozornení zo strany Lekárskeho odborového združenia na nápravu si vláda neplní svoje záväzky.

Vzhľadom na vyššie uvedené v súčasnosti stále pretrváva riziko, že od 1. marca 2025 môže dôjsť ku kolapsu nemocníc, a teda zo strany štátu nebude možné garantovať výkon ústavného práva na ochranu zdravia zakotveného v čl. 40 Ústavy Slovenskej republiky a v
čl. 31 Listiny základných práv a slobôd.

Uvedené determinuje opodstatnenú potrebu aplikácie § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov navrhnúť Národnej rade Slovenskej republiky, aby sa vzhľadom na skutočnosť, že môže dôjsť nielen k ohrozeniu základných ľudských práv a slobôd, ale aj k potenciálnym značným hospodárskym škodám štátu vyplývajúcim z ohrozenia dostupnosti poskytovania ústavnej zdravotnej starostlivosti, uzniesla na skrátenom legislatívnom konaní o tomto vládnom návrhu zákona.

V Bratislave dňa 30. januára 2025.

**Robert Fico**

**predseda vlády**

**Slovenskej republiky**

**Kamil Šaško**

**minister zdravotníctva**

**Slovenskej republiky**